Revista digital «Clip de Teatre»

https://www.andreusotorra.com/teatre/clipdeteatre/index.html
_______________________________________________________________
«Double Infinite. The Bluebird Call», de Mal Pelo. Intèrprets: María Muñoz i Pep Ramis. Textos: Mal Pelo amb extractes de John Berger, Charles Bukowski, Blaise Pascal i Pier Paolo Pasolini. Espai sonor: Fanny Thollot. Col·laboració musical i interpretació en directe: Quiteria Muñoz (soprano), Joel Bardolet (violí), Bruno Hurtado (violó). Cap tècnic i il·luminació: Lluís Martí. Il·luminació: August Viladomat i Lluís Martí. Tècnic de so: Andreu Bramon. Escenografia: Pep Ramis, Adrià Miserachs. Vestuari: Carme Puigdevalli Plantés. Producció: Mamen Juan-Torres. Vídeo: Leo Castro. Coproducció: Mal Pelo; Teatre Nacional de Catalunya; Grec Festival de Barcelona; Théâtre de la Ville, Paris; Festival Temporada Alta, Girona; Teatre Principal de Palma; Diputació de Girona; EL CANAL Centre de Creació d’Arts Escèniques Salt / Girona; ICEC Departament de Cultura de la Generalitat de Catalunya. Amb el suport de Festival de Otoño; Théâtre Garonne, Toulouse. Amb la col·laboració de L'Animal a l'Esquena (Celrà, Gironès). Gestió i administració: Gemma Massó. Distribució: AnSó. Raybaut-Pèrés / Agente129 Fotografia: Tristán Pérez-Martín. Col·laboració en la direcció: Leo Castro. Direcció: María Muñoz, Pep Ramis. Companyia Mal Pelo. Grec'23. Sala Petita, Teatre Nacional de Catalunya, Barcelona, 1 a 9 de juliol 2023.

Amb un animal a l'esquena de seixanta anys
Els Mal Pelo són molts quan es reuneixen al Centre de Creació L'Animal a l'Esquena de Celrà, al Gironès, però, de fet, l'ànima només són dos: els coreògrafs i ballarins María Muñoz i Pep Ramis. Es van trobar i van fundar la companyia fa 35 anys. Des d'aleshores, els seus espectacles han guanyat progressivament l'acceptació del sector de les arts escèniques i, especialment, de la dansa contemporània. Després d'aquest impasse breu pel Teatre Nacional de Catalunya dins el Festival Grec es preparen per presentar al Festival d'Avinyó l'espectacle «Inventions», que també es va estrenar el 2020 dins el Grec d'aquell any.

Els Mal Pelo han sortit d'un temps immmersos en Johann Sebastian Bach i s'han adonat que els dos havien trepitjat la ratlla dels seixanta anys. ¿Es pot fer dansa quan s'han fet seixanta anys?, es pregunten. Alguns dels coreògrafs més reconeguts ho han demostrat i María Muñoz i Pep Ramis també volen superar el repte. Els seus dos personatges de ficció, Calamity i Billy, no es pot amagar que tenen nom d'herois de “roadmovie” o fins i tot amb ressò de la segona part d'«El paradís perdut», de John Milton, o, si anem més enllà, amb ressons fins i tot de «Calamity Jane».

Potser no hi té res a veure, m'excuso, i tot és fruit de l'atzar, però hi ha projecció cinematogràfica en blanc i negre i a la pantalla hi ha cavalls silvestres que fiten els espectadors amb un primer pla d'un ull vigilant. I per reblar el clau hi ha dues cadires de director amb els noms dels dos personatges ben gravades de cara als espectadors. Com si encara fóssim al cinema mut amb música en directe. I hi ha també una soprano i els dos músics amb violí i violó. Només hi faltaria la claqueta, dir “acció!” i fer clec!

«Double Infinite. The Bluebird Call» és un duet coreogràfic que fa que es retrobin a l'escenari els dos creadors de Mal Pelo després d'un temps sota el paraigua de Bach, quatre anys llargs, amb una companyia més ampliada, amb músics com ara i sempre amb la voluntat de fusionar l'espectacle amb la investigació.

Els Mal Pelo es minimalitzen ara, amb el cos i la música, per tornar al món de ficció. És un espectacle amb tres moviments i un epíleg on les màscares d'ocellot incorporen un flaix final d'element lúdic en una trama impregnada per la desolació, la fredor, el retrobament, la recerca de l'un per l'altre, la intuïció dominada pel sentiment i l'empremta de l'ofici artístic de gairebé quaranta anys, ara que els dos descobreixen que els seixanta, tot i que admeten que els cossos ja són diferents, els obre un nou horitzó. I físicament ho especulen en el moviment de la trama. “Que almenys ens quedi el desig”, diu en un moment donat ella, Calamity. I Billy, que sembla que senti ploure o escolti piular els pardals, s'apunta al mateix desig compartit. 

Els Mal Pelo han elaborat el seu propi discurs —un espectacle de dansa amb un tant per cent força elevat de text no és habitual— i han compartit l'espanyol i l'anglès, pensant segurament en una distribució posterior, tot i que no descarten que s'acabi sobretitulant. Hi han afegit pensaments de John Berger, de Charles Bukowski, de Blaise Pascal o de Pier Paolo Pasolini, però tan subtilment que queden diluïts dins el conjunt. Sempre amb un suport sonor d'efectes que en alguns moments alterna amb la música en directe i crea una atmosfera pròpia d'una altra dimensió.

Es diria que l'espectacle està permanentment en procés, tot i que el primer esbós ja parteix de Temporada Alta, que s'anirà perfilant, que potser escurçarà fins i tot els noranta minuts actuals i que es continuarà formulant preguntes sobre on són, què volen i què els interessa als dos personatges, que són també representants de l'ésser humà actual, com dos Adams i Eves contemporanis. Al final, la resposta que Calamity regala a Billy és aquesta: “Hi ha un ocell blau al teu cor”, li diu, la citació principal del poema «Bluebird» de Charles Bukowski que sembla que podria ser, en el fons, l'origen i el sentit de ser d'aquesta última peça d'una renovada Mal Pelo que no oblida en cap moment els orígens.
Andreu Sotorra. Clip de Teatre, 2 juliol 2023

Un tret a la transcendència

Mal Pelo (Maria Muñoz i Pep Ramis) es retroben sols a l'escenari. Freguen els 60 anys. Hi contemplen la buidor de la vida. Viuen aquella sensació quan els fills s'emancipen i costa triar canal la TV, un dissabte a la tarda. Ramis i Muñoz opten per un western insòlit, en la que dos personatges es retroben després de moltes aventures junts i separats. Si Calamity (María Muñoz) és qui va a buscar el company, el que es rebel·la si es perd en el bosc, el que renega d'una nova invisibilitat, Billy (Pep Ramis) opta per acceptar l'arribada dels ocells, la caiguda de la neu, el que contempla les conseqüències de la guerra. Una s'hi baralla, l'altre ho contempla. Són dos infinits antagònics que coincideixen amb el tràgic final. Com el de L'esperança de vida d'una llebre.

A la precisió de la il·luminació, i la finor de l'audiovisual amb llargs travellings en el caminar de Calamity, per exemple, contrasta una dansa abstracta i imprevisible. El so alterna les pistes gravades amb la interpretació en directe, que és quan guanya intensitat i emoció. Remet a Inventions, l'experiment que els permetrà debutar al Festival d'Avinyó en pocs dies.

Els dos intèrprets insisteixen en un discurs de personatge que mastega tabac i escup mentre prova de deixar un rastre en la conversa de l'altre. Són paraules que, probablement aniran desapareixent en els propers passis perquè serveixen per entendre l'actitud de cada personatge però que no sempre hi aporten contingut. En la buidor hi haurà major potència a la paraula que es mantingui: ("Alguna pregunta? Alguna certesa?, Alguna pregària? Alguna confessió"? Les no respostes porten a una nova re-pregrunta que dirigeix la conversa silenciada).

El desenllaç anunciat té un gir inesperat perquè trenquen la transcendència amb sarcasme. Fins llavors, el muntatge ha anat donant a l'advertència d'uns cossos esgotats que volen anar descansant, que necessiten anar aturant-se, que intueixen que el rellotge vital es pot aturar en qualsevol moment i cal anar-se preparant. Per això, tornen a un instant petit amb el violó com si fes el crepitar d'un foc al camp que els permet recuperar una cançó silenciada de feia dècades, del principi de la seva coneixença, una tonada senzilla, a mitja veu, que sap encertar l'ànima en temps de descompte.

Podria ser un final rodó, però els Mal Pelo opten per un epíleg que ensenya la seva ganyota més intel·ligent i poca-solta, alhora. És sa encara que trenqui amb la poètica de la companyia de 35 anys ( amb algunes excepcions con quan María Muñoz es va destapar acompanyant l'incorregible Niño de Elche a Siete lunas o amb aquell Cinquè hivern). Cal celebrar aquest prop de 60 anys dels integrants de Mal Pelo. Mouen els peus encara àgils i ho aturen amb una quietud que es precipita caient-se de la cadira cap a l'esquerra, com si hi hagués una pota coixa, com si el cos tingués un costat més pesat que l'altre. O com si la beguda fes estralls en els cossos perforats d'alcohol (La set i la revolució, amb Pep Ramis i altres companys de la joventut adonant-se del que es va abandonant pel camí del pragmatisme). El rastre de la vida és com l'asfalt que es resisteix a ser engolit per la neu en una cursa cap a un destí innombrable.
Jordi Bordes, Recomana, 3 juliol 2023
Acords i desacords en el paisatge del temps

“Hi ha un ocell blau al meu cor que vol sortir. Però jo li llenço whisky damunt i m’empasso el fum de les cigarretes, i les putes i els cambres i els dependents d’ultramarins mai no se’n donen compte que és allà dins”.

L’ocell blau al qual fa referència el títol de la nova proposta de Mal Pelo, és aquell del qual parla Charles Bukowski en un poema que té també la seva quota de protagonisme dins la dramatúrgia de l’espectacle; un espectacle en el qual caben alhora paraules originalment pronunciades o escrites per Pascal, Pasolini o aquell còmplice habitual de l’animal a l’esquena que va ser John Berger. Cal recordar en aquest sentit que Berger fins i tot es va instal·lar a Celrà mentre Mal Pelo li donava forma a “He visto caballos”, un muntatge de l’any 2008 inspirat precisament en un poema seu. I si busqueu al web de la companyia l’entrada que parla d’aquell espectacle, us trobareu que en ella és diu que  el poema “He visto caballos” ens apropa a “la relació entre un home i una dona als quals la vida ha obligat a estar separats, contradient  així els seus desitjos”, i que  ens parla  d’amor i de resistència.
Doncs quinze anys després, i amb la perspectiva que dóna el temps que ha passat des de llavors i les marques que ha deixat tant en el cos com en l’ànima, aquí tenim de nou aquell home i aquella dona. O si ho voleu, un home i una dona que s’assemblen molt a aquells, perquè són de nou Pep Ramis i María Muñoz qui els donen vida i els presten el seu cos. Encara que aquest tàndem que porta trenta-cinc anys en dansa es disfressi aquest cop de figures mítiques de la història del western. Ell, adoptant el posat i el nom d’aquell Billy The Kid de gallet fàcil que mai no va perdre la cara de nen del seu pseudònim perquè va morir als vint-i-un anys, mort a trets (tot i que les versions son variades)  pel també llegendari sheriff Pat Garrett. Ella, jugant a emular la cèlebre Calamity Jane que on posava l’ull posava la bala, i que va acabar convertint-se en estrella d’aquella mena d’espectacle “wild west” que tant d’èxit li van reportar al mateix Buffalo Bill.

En qualsevol cas, i encara que juguin per moments a ficar-se dins d’una pel·lícula de l’oest, aquest dos en cap moment volen ni poden amagar que són la María i en Pep de sempre. La seva estètica dominada per un exquisit rigor,  i vinculada sempre al paisatge que ofereix una natura que es troba també a les arrels del seu treball coreogràfic i de la seva concepció dramatúrgica, són fàcilment reconeixibles. Com ho és el barret de llana característic d’en Pep que aquest cop la Maria es fa seu mentre travessa videogràficament imponents espais nevats dels quals ha desaparegut tot color que no siguin el blanc o el negre exhibint tota la seva variada gamma.
I que sigui ella la que porti el barret i la que balla sola al llarg del primer tram de l’espectacle, ja ens està parlant de les absències d’ell, aquest Billy un xic tarambana que , això sí, sempre acaba tornant al lloc al qual realment pertany. Abans que Bukowski ens parlés del seu particular ocell blau de vegades emprenyador però alhora imprescindible, ja l’autor simbolista Maurice Maeterlinck  li havia donat forma a tan simbòlica au,  en un molt adult conte infantil en el qual l’animal és converteix en una representació de la felicitat sempre en fuga que busquem per tot arreu... però que potser resideix al costat nostra, encara que no sapiguem veure-la.

Oblidant-se (de moment) del vincle amb  Bach que tan notables resultats li ha donat al llarg de la seva trajectòria, Mal Pelo sembla plantejar-se amb aquesta proposta una mena de reflexió personal que deixa a la vista els ets i els uts pels quals ha passat el vincle que mantenen els seus dos creadors. I també la fortalesa que segueix conservant aquesta relació, un cop superats els moments de feblesa. I assumeix també el desgast que acumulen aquests dos cossos després de portar tres dècades i mitja en constant moviment, i haver assolit (o gairebé) l’estat sexagenari, encara que el moviment segueixi conservant en gran mesura la intensitat peculiar de sempre.
Tot i així, i més enllà de la petjada que hagin deixat en ell les il·lustres firmes, el text bascula aquest cop molt sovint entre allò massa esquemàtic i allò massa ampul·lós. Els tres moviments que integren la proposta, malgrat la rotunda bellesa de l’acompanyament musical, es fan per moments excessivament reiteratius en la seva execució. I el teòricament lúdic epíleg ocellaire, irromp com un afegit més banal que distés, que malbarata en certa mesura l’atmosfera assolida al llarg dels fragments més brillant d’una proposta en excés irregular.
Som davant d’un muntatge que, quan s'enlaira, ens recorda els molts encerts que ens ha ofert la companyia al llarg d’aquests aires. Però que quan no aconsegueix emprendre el vol, en queda lluny.  

Ramon Oliver, Recomana, 13 juliol 2023

